ทริกเกอร์ฟันด์ลุยช้อนหุ้นมองดัชนีไม่หลุด1,000จุด
3 กองทุนทริกเกอร์ยอดขายเฉียด 900 ล้านบาท ทยอยซื้อหุ้นแล้ว มองดัชนีย่อโอกาสถึงเป้าหมายไว ย้ำพื้นฐานปึ้ก
6 มิ.ย. 2555

3 กองทุนทริกเกอร์ยอดขายเฉียด 900 ล้านบาท ทยอยซื้อหุ้นแล้ว มองดัชนีย่อโอกาสถึงเป้าหมายไว ย้ำพื้นฐานปึ้ก
จากการรวบรวมผลการเสนอขายกองทุนทริกเกอร์ฟันด์ ที่ลงทุนหุ้นไทย 3 กองทุนที่ปิดขายไปเมื่อวันที่ 30 พ.ค.ที่ผ่านมา มียอดขายรวม 877 ล้านบาท แบ่งเป็น กองทุนเปิด ยูโอบี ซุปเปอร์ สไตรค์ 8 มียอดขายกว่า 500 ล้านบาท กองทุนเปิดทิสโก้ ไทย อิควิตี้ ทริกเกอร์ 8%# 4 ประมาณ 207 ล้านบาท และกองทุนเปิดแอสเซทพลัสไพร์ม ประมาณ 173 ล้านบาท
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) เปิดเผยว่า กองทุนเปิดทิสโก้ ไทย อิควิตี้ ทริกเกอร์ 8%# 4 ได้ทยอยเข้าซื้อหุ้นแล้ว ยิ่งดัชนีปรับตัวลงยิ่งเป็นโอกาสในการเข้าลงทุน เนื่องจากเศรษฐกิจไทยแข็งแกร่ง หุ้นหลายตัวพื้นฐานดี
มองว่าหุ้นไทยไม่น่าหลุด 1,000 จุด แต่แรงขายที่ออกมาอาจเพราะตั้งแต่ต้นปีหุ้นไทยให้ผลตอบแทนสูงกว่าตลาดหุ้นเอเชีย นักลงทุนจึงอาจขายปรับพอร์ต
ด้านกองทุนเปิดแอสเซทพลัสไพร์ม ทยอยเข้าซื้อหุ้นแล้วประมาณ 30% ของมูลค่าสินทรัพย์กองทุน ขณะที่กองทุนเปิดยูโอบี ซุปเปอร์ สไตรค์ 8 ทยอยซื้อหุ้นประมาณ 20% 
อย่างไรก็ตาม ยังมีกองทุนทริกเกอร์ที่อยู่ระหว่างเสนอขายอีก 3 กองทุน ซึ่งรวมถึง บลจ.กรุงไทย ที่จะเปิดขายในวันที่ 6-14 มิ.ย.นี้
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดจำหน่ายกองทุนเปิดกรุงไทย 8% ทริกเกอร์ฟันด์ 6 ลงทุนหุ้นไทย ตั้งเป้าหมายผลตอบแทน 8% ภายในเวลา 8 เดือน 
“บริษัทยังคงเป้าดัชนีปีนี้ไว้ที่ 1,300 จุด แม้วิกฤตหนี้ในยุโรปทำให้นักลงทุนกังวล แต่ความเสี่ยงในการปรับตัวลงของตลาดน่าจะจำกัด เนื่องจากตลาดคาดการณ์ล่วงหน้าแล้ว” นายสมชัย กล่าว
นายจุมพล สายมาลา ประธานเจ้าหน้าที่บริหาร บลจ.ไอเอ็นจี เปิดเผยว่า แม้กรีซต้องออกจากยูโรโซน แต่สำนักงานเศรษฐกิจการคลัง (สศค.) ประเมินเศรษฐกิจไทยยังขยายตัวระดับ 4% ตลาดที่อยู่ในช่วงปรับฐานเป็นจังหวะในการเข้าไปลงทุนและหนุนให้กองทุนเปิดไอเอ็นจี ไทย ทริกเกอร์ 10% (5) เข้าสู่เป้าหมาย 10% ได้มากขึ้น ซึ่งกองทุนจะเปิดขายถึงวันที่ 8 มิ.ย.นี้